Odense: Tirsdag begynder tegningsperioden for aktier i det Odense-baserede rumteknologifirma Danish Aerospace Company. Virksomheden, der udvikler og producerer træningsudstyr, biomedicinsk udstyr til helbredsovervågning samt vandfiltreringsudstyr til bemandet rumfart, vil optrappe leveringen af livsvigtigt udstyr til blandt andre NASAs astronauter.

- Vi ser også et kæmpe vækstmarked i udvikling og levering af højteknologisk udstyr her på jorden til diverse former for ekstreme miljøer, siger virksomhedens bestyrelsesformand, Niels Heering, i en pressemeddelelse.

Danish Aerospace Company øgede sidste år omsætningen med 46 procent til 20,6 millioner kroner, og resultatet før skat steg 72 procent til 1,9 millioner kroner. Ifølge Niels Heering forventer selskabet både i år og næste år "en rigtig pæn vækst".